**Szám: 8-5/2017/P**

**Jegyzőkönyv**

**Készült**: A Pénzügyi Bizottság és Térségfejlesztési Bizottság 2017. június 22-én, a Megyeháza Zrínyi Miklós termében tartott együttes üléséről

**Jelen vannak**: a mellékelt jelenléti ívek szerint

**Fodor Márk**: Köszönti az ülésen megjelenteket, külön köszönti Vincze Anna Lucát a Mentőállomás képviseletében. Megállapítja, hogy a Térségfejlesztési Bizottság a hiányzó 2 fő ellenére határozatképes.

**Zakó László**: Köszönti a megjelenteket, a bizottságok tagjait és megállapítja, hogy a Pénzügyi Bizottság a jelenlévő 3 taggal határozatképes. Megkérdezi a Pénzügyi Bizottság tagjait, hogy az előzetesen megküldött napirendet a „*Zalaegerszeg 2404 hrsz alatti földterület egy részének ingyenes tulajdonba adása Zalaegerszeg Megyei Jogú Város Önkormányzata részére*” napirendi ponttal történt kiegészítéssel elfogadják-e.

**21/2017 (VI.22.) PB számú határozat**:

A Zala Megyei Közgyűlés Pénzügyi Bizottsága 3 igen szavazattal egyhangúlag elfogadta a napirendet azzal, hogy 4. napirendi pontként napirendre veszik a *„Zalaegerszeg 2404 hrsz alatti földterület egy részének ingyenes tulajdonba adása Zalaegerszeg Megyei Jogú Város Önkormányzata részére”* című előterjesztést.

**Fodor Márk:** Megkérdezi a Térségfejlesztési Bizottság tagjait, hogy elfogadják-e az előzetesen kiküldött napirendet azzal, hogy felveszik a napirendi pontok közé a *„Zalaegerszeg 2404 hrsz alatti földterület egy részének ingyenes tulajdonba adása Zalaegerszeg Megyei Jogú Város Önkormányzata részére”* című előterjesztést.

**21/2017. (VI.22.) TB számú határozat:**

A Térségfejlesztési Bizottság 9 igen szavazattal egyhangúlag elfogadta a napirendet azzal, hogy 4. napirendi pontként napirendre veszik a *„Zalaegerszeg 2404 hrsz alatti földterület egy részének ingyenes tulajdonba adása Zalaegerszeg Megyei Jogú Város Önkormányzata részére”* című előterjesztést.

1. **Rendelet-tervezet a Zala Megyei Önkormányzat 2017. évi költségvetésének módosítására.**

**Fodor Márk:** felkéri Hellerné Vizsy Ritát az előterjesztés szóbeli kiegészítésére.

**Hellerné Vizsy Rita:** 4 kerékpárút-fejlesztéssel kapcsolatos TOP pályázattal módosul a költségvetés. Ezek a pályázatok 100 %-os finanszírozásúak és 2017. évre ütemezett kiadások kerültek beépítésre a költségvetésbe. Az RFÜ végelszámolása megtörtént, mellyel kapcsolatban 1.800 e Ft visszafizetése keletkezett a Kft-nek az önkormányzat felé. Ezen kívül nemzetközi projekteket érintő módosítások szerepelnek az előterjesztésben. A módosítások után a költségvetés főösszege 558.741 e Ft-ra változott.

**Fodor Márk:** megköszöni a szóbeli kiegészítést, és megkérdezi a bizottsági tagokat, hogy van-e észrevétel, illetve kérdés, hozzászólás a napirendi ponthoz.

Kérdés, hozzászólás hiányába a napirendi pontot szavazásra bocsátja.

**22/2017. (VI.22.) TB számú határozat:**

A Zala Megyei Közgyűlés Térségfejlesztési Bizottság a *„Rendelet-tervezet a Zala Megyei Önkormányzat 2017. évi költségvetésének módosítására”* című napirendet 9 igen szavazattal egyhangúlag elfogadta.

**Zakó László:** megkérdezi a bizottság tagjait, hogy a előterjesztéssel kapcsolatban van-e kérdés, illetve hozzászólás a napirendi ponthoz.

Kérdés, hozzászólás hiányában a napirendi pontot szavazásra bocsátja.

**22/2017 (VI.22.) PB számú határozat**:

A Zala Megyei Közgyűlés Pénzügyi Bizottsága a *„Rendelet-tervezet a Zala Megyei Önkormányzat 2017. évi költségvetésének módosítására” című napirendi pontot 3 igen szavazattal egyhangúlag elfogadta.*

1. **A Zala Megyei Önkormányzat által benyújtott pályázatok jóváhagyása.**

**Fodor Márk:** felkéri Főjegyző Urat, hogy szóban egészítse ki az előterjesztést.

**Dr. Mester László:** Három pályázatról van szó. Az első MentorNet című projekt, ami a KKV-k generáció-váltás problémáinak megoldására fektet hangsúlyt. A második pályázat a Rures című projekt, mely már a második felhívásra került benyújtásra, célja a megújuló energiákban rejlő lehetőségek kihasználása, ami által növelni lehet az energiahatékonyságot a projekt által érintett régiókban. A harmadik pályázat Landsupport címú projekt, melyben a központi partner a Nápolyi Egyetem. A projekt fő célkitűzése egy webes alapú földminősítési rendszer kialakítása.

**Fodor Márk:** megkérdezi a bizottság tagjait, hogy van-e valakinek kérdése, hozzászólása a napirenddel kapcsolatban. Hozzászólás, kérdés hiányában a napirendi pontot szavazásra bocsátja.

**23/2017. (VI.22.) TB számú határozat:**

A Zala Megyei Közgyűlés Térségfejlesztési Bizottsága *„A Zala Megyei Önkormányzat által benyújtott pályázatok jóváhagyása”* című napirendet 9 igen szavazattal egyhangúlag elfogadta.

**Zakó László:** megkérdezi a bizottság tagjait, hogy van-e valakinek kérdése, hozzászólása a napirendi ponttal kapcsolatban.

Kérdés, hozzászólás hiányában a napirendi pontot szavazásra bocsátja.

**23/2017. (VI.22.) PB számú határozat:**

A Zala Megyei Közgyűlés Pénzügyi Bizottsága *„A Zala Megyei Önkormányzat által benyújtott pályázatok jóváhagyása”* című napirendet 3 igen szavazattal egyhangúlag elfogadta.

1. **A Zala Megyei Közgyűlés 2017. II. félévi munkatervének elfogadása.**

**Fodor Márk:** Kérdezi a bizottság tagjaitól, hogy a munkaterv kiegészítéséhez van-e valakinek javaslata? Javasolja, hogy a novemberi bizottsági ülésre készüljön tájékoztatás a kerékpáros pályázatokról.

**Zakó László:** eltévesztette a beadási határidőt, pedig lett volna javaslata. Szívesen napirendre vetetné a MÁV és a Volán együttes helyzetértékeléséről szóló tájékoztatót. Tragikus a közlekedési helyzet, van olyan kistelepülés ahol nincs buszközlekedés.

**Völgyi Zoltán:** az Iparkamara beszámolóját javasolja felvenni a munkatervbe.

**Dr. Fekete Zoltán:** az írásos határidőket be kell tartani. Nem javasolja ezen napirendi pont javaslatok felvételét, kéri, hogy tartsák be az előírásokat.

**Zakó László:** szabálytisztelő, betartja a határidőket. Mivel elnézte a beadási határidőt, emiatt elfogadja Képviselő úr indokait.

**Fodor Márk:** Zakó Úr által említett MÁV és Volán tájékoztatót ki lehetne egészíteni a Balaton part közlekedési problémájával.

**Pácsonyi Imre:** egyetért dr. Fekete Zoltánnal, nem javasolja ezen napirendi pontok felvételét a munkatervbe.

**Vincze Tibor:** el szeretné mondani, hogy a MÁV és a Volán is tart térségi információs napot.

**Fodor Márk:** a napirendi pontot lezártnak tekinti, és szavazásra bocsátja.

**24/2017. (VI.22.) TB számú határozat:**

A Zala Megyei Közgyűlés Térségfejlesztési Bizottsága *„A Zala Megyei Közgyűlés 2017. II. félévi munkatervének elfogadása”* című napirendet 8 igen szavazattal 1 tartózkodás mellett elfogadta.

**Zakó László:** az eredetileg kiküldött napirendi pontot szavazásra bocsátja.

**24/2017. (VI.22.) PB számú határozat:**

A Zala Megyei Közgyűlés Pénzügyi Bizottsága *„A Zala Megyei Közgyűlés 2017. II. félévi munkatervének elfogadása”* című napirendet 3 igen szavazattal egyhangúlag elfogadta.

1. **Zalaegerszeg 2404 hrsz alatti földterület egy részének ingyenes tulajdonba adása Zalaegerszeg Megyei Jogú Város Önkormányzata részére**

**dr. Pál-Harmath Judit:** Zalaegerszeg Megyei Jogú Város Önkormányzata kereste meg az Önkormányzatot azzal, hogy a TOP-6.4.1 pályázat keretében szeretnék megvalósítani a Belváros közlekedésének fejlesztését a Kosztolányi út kétirányúsításával illetve a kerékpárutak fejlesztésével. A kétirányúsítás érinti a Petőfi S. utcai csomópontot, ezáltal a Megyeháza épületéhez tartozó 2404 hrsz alatti ingatlan földterületét 160 m2 nagyságban. Ezen ingatlan részben a Zala Megyei Önkormányzat, részben a Magyar Állam tulajdonát képezi. A Magyar Állam tulajdonának vagyonkezelője a Zala Megyei Kormányhivatal. Az ingatlan vagyonkataszteri besorolására tekintettel elidegeníteni csak a Közgyűlés döntésével lehet.

*Pálinkás Róbert megérkezett a bizottsági ülésre.*

**Fodor Márk:** megkérdezi a bizottsági tagoktól, hogy van-e valakinek kérdése a napirendi ponttal kapcsolatban.

További kérdés, hozzászólás hiányában a napirendi pontot szavazásra bocsátja.

**25/2017. (VI.22.) TB számú határozat:**

A Zala Megyei Közgyűlés Térségfejlesztési Bizottsága *„Zalaegerszeg 2404 hrsz alatti földterület egy részének ingyenes tulajdonba adása Zalaegerszeg Megyei Jogú Város Önkormányzata részére”* című napirendet 10 igen szavazattal egyhangúlag elfogadta.

**Zakó László:** az eredetileg kiküldött napirendi pontot szavazásra bocsátja.

**25/2017. (VI.22.) PB számú határozat:**

A Zala Megyei Közgyűlés Pénzügyi Bizottsága *„Zalaegerszeg 2404 hrsz alatti földterület egy részének ingyenes tulajdonba adása Zalaegerszeg Megyei Jogú Város Önkormányzata részére”* című napirendet 3 igen szavazattal egyhangúlag elfogadta.

**Fodor Márk:** Megköszöni a részvételt és az együttes ülést bezárja. A Térségfejlesztési Bizottság folytatja munkáját.

 Fodor Márk Zakó László

a Térségfejlesztési Bizottság elnöke a Pénzügyi Bizottság elnöke

 Dr. Fekete Zoltán Pintér László

a Térségfejlesztési Bizottság alelnöke a Pénzügyi Bizottság alelnöke